Document ID: 32000D0322

Komission päätös,
tehty 13 päivänä huhtikuuta 2000,
yhteisön osarahoitettaviksi hyväksytyistä eläintautien hävittämis- ja valvontaohjelmista laadittavia raportteja koskevista vakiovaatimuksista
(tiedoksiannettu numerolla K(2000) 1015)
(ETA:n kannalta merkityksellinen teksti)
(2000/322/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna asetuksella (EY) N:o 1258/1999(2), ja erityisesti sen 24 artiklan 11 kohdan,
sekä katsoo seuraavaa:
(1) Päätöksen 90/424/ETY 24 artiklassa säädetään, että yhteisö voi osallistua eläintautien hävittämisen ja valvonnan rahoitukseen.
(2) Kukin osarahoitettavaksi haettu ohjelma hyväksytään erikseen ja kaikki rahoitusosuutta koskevat mahdolliset edellytykset vahvistetaan 24 artiklan 6 kohdan mukaisesti.
(3) Mainitun päätöksen 24 artiklan 11 kohdassa säädetään 24 artiklan soveltamista koskevien yksityiskohtaisten sääntöjen antamisesta.
(4) On otettava käyttöön arviointijärjestelmä, jonka avulla voidaan määritellä hävittämis- ja valvontaohjelmien toteuttamisen aikana saavutettu kehitys ja käytetyistä yhteisön varoista tähän mennessä saatu hyöty.
(5) Arviointijärjestelmään olisi kuuluttava raportointijärjestelmä, jonka tarkoituksena on tarjota epidemiologisia tietoja ohjelmista.
(6) Raportointijärjestelmän yhdenmukaistaminen on toivottavaa.
(7) Ensisijainen vastuu ohjelman toteuttamisesta ja onnistumisesta sekä osarahoitettujen toimenpiteiden asianmukaisesta varainhoidosta on osarahoitusta hakeneella jäsenvaltiolla.
(8) Asianmukainen hallinto on mahdollista ainoastaan, jos ohjelman soveltamisalaan kuuluvista eläimistä vastaavat henkilöt ja lopullinen tuensaaja ovat vastuullisen viranomaisen tiedossa toimenpiteen toteuttamishetkellä ja toimitettaessa maksuhakemus komissioon. Tätä varten olisi otettava käyttöön atk-järjestelmä.
(9) Moitteettoman hallinnon mukaisesti on varmistettava, että samaa toimenpidettä ei rahoiteta tai osarahoiteta moneen kertaan.
(10) Teurastetuista eläimistä myönnettävät korvaukset on maksettava maatalousyrittäjälle mahdollisimman pian.
(11) On aiheellista vahvistaa yksityiskohtaiset säännöt maksuhakemuksissa annettavista rahoitusta koskevista tiedoista, kuten päätöksen 90/424/ETY 24 artiklan 8 kohdassa säädetään.
(12) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tämän päätöksen tavoitteena on vahvistaa vakiovaatimukset raporteille, jotka toimitetaan komissiolle yhteisön osarahoitettaviksi hyväksytyistä eläintautien hävittämis- ja valvontaohjelmista.
2 artikla
Tässä päätöksessä sovelletaan seuraavia määritelmiä:
1) Säännölliset raportit: komissiolle säännöllisin väliajoin toimitettavat raportit.
2) Ohjelman alustava tekninen ja rahoituksellinen arviointi: käynnissä olevaa ohjelmaa koskeva arviointi, joka on toimitettava komissiolle 1 päivään kesäkuuta mennessä, kuten päätöksen 90/424/ETY 24 artiklan 7 kohdassa säädetään.
3) Loppuraportit: komissiolle koko ohjelman soveltamisvuoden osalta toimitettavat raportit.
4) Maksuhakemukset: Päätöksen 90/424/ETY 24 artiklan 8 kohdassa tarkoitetut hakemukset.
3 artikla
Jäsenvaltioiden on toimitettava päätöksen 90/424/ETY 24 artiklan mukaisesti hyväksyttyjen hävittämis- ja valvontaohjelmien osalta seuraavat asiakirjat:
1) Lampaan ja vuohen luomistaudin sekä nautojen luomistaudin osalta säännölliset raportit, jotka sisältävät vähintään liitteen I osissa 1, 2a, 3 ja 4 luetellut tiedot (taulukoiden täyttäminen ja vaadittujen tietojen antaminen tarpeen mukaan).
2) Nautatuberkuloosin, naudan tarttuvan leukoosin ja naudan tarttuvan keuhkoruton osalta säännölliset raportit, jotka sisältävät vähintään liitteen I osissa 1, 2b ja 4 luetellut tiedot (taulukoiden täyttäminen ja vaadittujen tietojen antaminen tarpeen mukaan).
3) Lampaan ja vuohen luomistaudin, nautojen luomistaudin nautatuberkuloosin, naudan tarttuvan leukoosin ja naudan tarttuvan keuhkoruton osalta ohjelmien alustava tekninen ja rahoituksellinen arviointi, joka kattaa vähintään liitteessä II luetellut seikat.
4) Lampaan ja vuohen luomistaudin, nautojen luomistaudin, nautatuberkuloosin, naudan tarttuvan leukoosin ja naudan tarttuvan keuhkoruton osalta loppuraportit, jotka sisältävät vähintään liitteessä III luetellut tiedot.
4 artikla
Tätä päätöstä sovelletaan 1 päivästä tammikuuta 2001 toteutettaviin hävittämis- ja valvontaohjelmiin.
5 artikla
Tämä päätös on osoitettu kaikille jäsenvaltioille.
Tehty Brysselissä 13 päivänä huhtikuuta 2000.

Labels: 12
15
6